Бо қарори мушовараи Вазорати маориф ва илми Ҷумҳурии Тоҷикистон аз «\_\_\_»\_\_\_\_\_ соли 20\_\_\_, №\_\_\_\_\_тасдиқ шудааст

**Дастурамал**

**оид ба иҷрои корҳои назоратӣ (контролӣ)**

**дар муассисаҳои таҳсилоти олии касбӣ**

Дастурамали мазкур дар асоси қонуни Ҷумҳурии Тоҷикистон «Дар бораи маориф», Қонуни Ҷумҳурии Тоҷикистон «Дар бораи таҳсилоти олии касбӣ ва таҳсилоти касбии баъд аз муассисаи олии таълимӣ» ва «Низомномаи намунавӣ оид ба муассисаи таҳсилоти олии касбии Ҷумҳурии Тоҷикистон» ва дигар санадҳои меъёрии ҳуқуқии соҳаи маориф таҳия гардидааст.

**1.Муқаррароти умумӣ**

1. Кори назоратӣ (контролӣ) яке аз намудҳои асосии кори таълимии донишҷӯёни фосилавӣ дар тамоми муассисаҳои таҳсилоти олии касбӣ новобаста аз шакли ташкилию ҳуқуқӣ ба ҳисоб меравад. Кори назоратӣ (контролӣ) марҳилаи аввалини фаъолияти мустақилонаю эҷодкоронаи донишҷӯён маҳсуб ёфта, аз он дониши мукаммали назариявию амалиро, ки дар раванди таҳсил ба даст овардаанд, тақозо мекунад.
2. Таълифи кори назоратӣ (контролӣ) дар таҳсили донишҷӯёни шакли таҳсилоти фосилавӣ барои беҳтар аз худ кардани бахшҳо ва мавзӯъҳои муҳими ин ё он фан ёрӣ расонда, дониши ӯро мукаммал менамояд. Ҳангоми иҷрои кори назоратӣ (контролӣ) донишҷӯ таҳлили мустақилона ва хулосабарориҳоро омӯхта, дар баёни бо низоми андеша малакаи зарурӣ ҳосил менамояд.
3. Пеш аз таълифи кори назоратӣ (контролӣ) донишҷӯ бояд маъхази ба мавзӯъ алоқамандро хуб омӯхта, дар бораи он тасаввуроти равшан ҳосил намояд. Омили муҳим дар вақти иҷрои кори назоратӣ (контролӣ) омӯзиши адабиёте мебошад, ки доир ба мавзӯъ тавсия шудааст. Кори назоратӣ (контролӣ) ба таври мустақилона омода гардида, дар ҷараёни иҷрои он донишҷӯ бояд мустақилона рафтор намояд. Донишҷӯ ҳангоми иҷрои кори назоратӣ (контролӣ) илова ба китоби дарсӣ ӯҳдадор аст, ки аз китобҳои илмии иловагӣ истифода барад. Ҳамзамон, ғайр аз адабиёти доир ба мавзӯъ тавсияшуда истифодаи рисолаҳо, васоити таълимӣ, шабакаи интернет, мақолаҳои маҷмӯаву маҷаллаҳо ва рӯзномаҳо, ки ба мавзӯи кори назоратӣ (контролӣ) алоқаманд мебошанд, ба мақсад мувофиқ аст.
4. Дар кори назоратӣ (контролӣ) фикр пай дар пай ва муҳокимаронӣ ба таври мустақилона бояд баён гардад. Кори назоратӣ (контролӣ) дар асоси нақшаи муайян навишта мешавад.
5. Нақшаи мавзӯъ дар асоси ҷанбаҳои асосии он тартиб дода мешавад. Дар ҳаҷми 10-12 саҳифа навиштани кори назоратӣ (контролӣ) ба мақсадмувофиқ аст. Омӯзгор ҳангоми тафтиш ва баҳогузории кори назоратӣ (контролӣ) бояд ба мазмуни кор, таҳлил ва муҳокимаронии мустақилона, ҳалли дурусти мавзӯъ ва дараҷаи саводнокии донишҷӯ эътибори ҷиддӣ зоҳир намояд.
6. Аз натиҷаи иҷрои корҳои назоратӣ (контролӣ) донишҷӯ ба имтиҳони ҳамон фан роҳ дода мешавад. Бинобар ин, кори назоратӣ (контролӣ) бояд дар муҳлати муқарраргардида омода ва ҳимоя карда шавад. Ба ҳар кори назоратӣ (контролӣ) омӯзгори тафтишкунанда тақриз менависад. Ҳангоми тафтиши кори назоратӣ (контролӣ) ба он баҳо тибқи ифодаи ҳуруфии баҳои донишҷӯ ва эквиваленти адади он гузошта мешавад.

**2. Тартиби иҷрои корҳои назоратӣ (контролӣ)**

1. Иҷрои кори назоратӣ (контролӣ) яке аз шаклҳои муҳими кори мустақилонаи донишҷӯён дар омӯзиши фанни тадрисшаванда ба ҳисоб рафта ба донишҷӯён малакаи омӯзиши мустақилонаи адабиёти иловагиро дода, дуруст баён кардани фикри худ, таҳлил кардани масъалаҳои душвори назариявӣ ва ба ҳам пайвастани назария бо амалияро меомӯзонад.
2. Талаботи асосие, ки ҳангоми иҷрои кори назоратӣ (контролӣ) гузошта мешавад, пеш аз ҳама, ба таркиб, сохтор, ҳаҷм ва тарзи баёни мавзӯъ, инчунин ба шакли навиштани он марбут мебошад. Кори назоратӣ (контролӣ) бояд ягонагии дохилӣ дошта, дар он ҳамаи масъалаҳои бозгӯшаванда бо ҳам алоқаманд, мантиқан пай дар пай баён шаванд.
3. Аз рӯйи таркиб кори назоратӣ (контролӣ) сатҳи бештар баланди ёддошт-конспект мебошад, ки дар он масъалаҳои тадқиқшаванда инъикос меёбанд, таърифҳои гуногуни мафҳум ва категорияҳои ҷудогона оварда мешаванд, далелу рақамҳо таҳлил ва ҷамъбаст карда мешаванд.
4. Кори назоратӣ (контролӣ) бояд дар шакли дастнавис ва бо хати хоно ё ба намуди чопӣ навишта шавад. Дар ҳар саҳифа гузоштани ҳошия барои қайди омӯзгор ва барои тафтишу тақриз зарур аст. Танҳо баъд аз гирифтани тақризи мусбат донишҷӯ барои супоридани имтиҳон аз фанни тадрисшаванда ҳуқуқ пайдо менамояд.
5. Кори назоратӣ (контролӣ) бояд дар шакли дуруст ба расмият дароварда шавад. Дар варақи аввал нишон додани номи муассисаи таҳсилоти олии касбӣ, факултет, мавзӯъ, гурӯҳ, ному насаб шарт аст (замимаи 1). Дар варақи дигар сарлавҳа ва матни кор оварда мешавад. Саҳифаҳо бояд бо рақам ишора шаванд. Ҳангоми овардани иқтибосҳо зарураст, ки онҳо айнан, бе хато ва аз ду тараф дар нохунак гирифта шуда, дар поварақ сарчашмаеро, ки аз он иқтибос гирифта шудааст (бо зикри номи муаллиф, номи асар, ҷой ва соли нашр, саҳифа ва ё тариқи рақамгузорӣ) нишон дода шаванд. Дар охири кор рӯйхати адабиёти истифодашуда ҷой дода мешавад.
6. Ҳангоми иҷрои кори назоратӣ (контролӣ) риояи пай дар пайи марҳалаҳои зерин хеле муҳим аст:

**Интихоби мавзӯъ.** Мавзӯи корҳои назоратӣ (контролӣ) аз дастурамали методии таҳиягардида, ки бо қарори Шӯрои методии донишгоҳ тасдиқ мегардад, донишҷӯ озодона интихоб менамояд.

**Ошноии пешакӣ бо адабиёт оид ба мавзӯи кори назоратӣ (контролӣ) ва таҳияи нақшаи он.** Ғайр аз адабиёти асосӣ ва иловагии тавсияшуда, ки дар ин дастур омадааст, донишҷӯ метавонад аз дигар сарчашмаҳо оид ба мавзӯи интихобшуда истифода намояд. Баъд аз ошноии пешакӣ бо адабиёти зарурӣ донишҷӯ бояд нақшаи корро таҳия намуда, онро бо омӯзгор мувофиқа намояд. Нақшаи кор аз сарсухан, қисмати асосии кор ва хулосаи борат аст. Замима дар ҳолате оварда мешавад, ки дар кори назоратӣ (контролӣ) маводи зиёди оморӣ дар шакли ҷадвалу расмҳо ва дигар намуд тасвирҳои шарҳдиҳандаи андозаашон калон истифода шуда бошанд. Маводи оморӣ бояд дар қисмати асосии кор ҷо карда шавад. Дар қисмати асосии кори назоратӣ (контролӣ) дохил намудани 4-5 саволи муҳими мавзӯъ тавсия мешавад.

**Иҷро ва барасмиятдарории кори назоратӣ (контролӣ).** Маводи коркард ва хулосабарорї шуда ҳатман дар шакли дастнавис ва чопӣ навишта мешавад. Ҳангоми иншои кор риояи талаботи баёни илмӣ муҳим аст, ки аз низоми иқтибосҳо, таҳияи ҷадвалҳо, нақшаҳо, расмҳо, дуруст ишора кардани адабиёти истифодашуда ва ғайра иборатанд. Риояи талаботи баёни илмӣ дар пояи стандартҳо сурат мегирад. Ҳамаи он таърифи мафҳумҳо, дастурҳо, маълумот, рақаму далелҳо ва ғайра, ки аз дигар муаллифон иқтибос шудаанд, мебояд чун сарчашма дар поварақ оварда шаванд.

1. Кори назоратӣ (контролӣ) дар маҷмуъ бояд дар намуди варақаи унвон бо ишора кардани вазорат, муассисаи таҳсилоти олии касбӣ, факултет, кафедра, номи мавзӯъ, ному насаби донишҷӯ ва омӯзгори роҳбар, инчунин нақшаи кор ба шакл дароварда шавад.

**3.Қоидаҳои тақризнависӣ, шароити нигоҳдорӣ**

**ва тартиби соқитсозии корҳои назоратӣ (контролӣ)**

1. Қабули корҳои назоратии (контроли) донишҷӯён барои тафтиш ва тақризнависӣ ба тартиби зайл ба роҳ монда мешавад:

-қабл аз оғози соли таҳсил мудири кафедра номгӯйи мавзӯъҳои корҳои контролиро барои тасдиқ ба Шӯрои методии факултет ва ё комиссияи методии кафедраи умумидонишгоҳӣ пешниҳод менамояд. Номгӯйи мавзӯъҳои корҳои назоратӣ (контролӣ) пас аз тасдиқи Шӯрои методӣ ва ё комиссияи методии кафедра ба деканати факултет баргардонида мешаванд.

-донишҷӯён номгӯйи мавзӯъҳои корҳои контролиро бо рӯйхати адабиёти тавсияшуда аз дастурамал оид ба иҷрои кори назоратӣ (контролӣ) гирифта, онро дар муҳлати муқарраршуда таҳияю таълиф ва ба масъули кафедра пешниҳод менамоянд.

-масъули факултет корҳои контроли манзуршударо дар дафтари махсус ба қайд гирифта, барои тақриз ва баҳогузорӣ ба кафедраи мувофиқ ё омӯзгор ё мутахассиси ҳамин соҳа ирсол менамояд. Тақризнавис вазифадор аст, ки дар муҳлати на бештар аз 10 рӯзи оянда ба кори назоратӣ (контролӣ) тақриз нависад.

1. Дар тақриз ба кори назоратӣ (контролӣ) ба ин нуктаҳо бояд ишора кард:

* мувофиқати мазмуни он ба мавзӯи пешниҳодшуда;
* дараҷаи бозгӯии паҳлӯҳои назариявӣ ва ё фароҳамсозии донишу малакаҳои амалии зарурӣ;
* камбудиҳои кори назоратӣ (контролӣ) ва тавсияҳо баҳри бартараф кардани онҳо;
* баҳодиҳии натиҷаҳои тақризнависӣ тибқи ифодаи ҳуруфии баҳои донишҷӯ ва эквиваленти ададии он ба роҳ монда мешавад.

1. Мудири кафедра баъд аз санҷиши омӯзгори вобасташуда баҳои корҳои контролиро дар журнали қайди кафедра дарҷ намуда, донишҷӯ ба имтиҳони фанни тадрисшаванда иҷозат дода мешавад.
2. Корҳои контролие, ки аз тарафи тақризнавис мусбӣ баҳогузорӣ нашудааст, ба донишҷӯ тариқи масъули кафедра баргардонда мешаванд. Корҳои контролие, ки мусбӣ баҳогузорӣ шудаанд, ба мудири кафедра супорида мешаванд.
3. Аз эътибор соқит намудани корҳои назоратӣ (контролӣ) дар давоми ду ҳафтаи баъди анҷоми сессия аз ҷониби комиссияи махсус дар ҳайати декан (ҷонишини декан)-и факултет, мудири кафедра сурат мегирад. Далели аз эътибор соқит намудани кори назоратӣ (контролӣ) бо санад тасдиқ гардида, як нусхаи он дар деканати факултет ва нусхаи дигараш дар кафедра нигоҳ дошта мешавад. Санад, дар навбати худ, аз ҷониби муовини ректор оид ба таълим тасдиқ карда мешавад.
4. Баҳои иҷрои кори назоратӣ (контролӣ) дар транскрипти донишҷӯ гузошта намешавад.
5. Ба донишҷӯёне, ки корҳои назоратии (контролӣ) нимсолаи таълимиро иҷро накардаанд, даъвати музднок ба сессияи навбатӣ дода намешавад.
6. Мавзӯъҳои корҳои назоратӣ (контролӣ) ҳар соли таҳсил бояд такрор наёбанд.

**4.Сохту таркиби кори назоратӣ (контролӣ)**

1. Донишҷӯ пас аз интихоби мавзӯъ ва шиносоӣ бо сарчашмаҳои зарурии тадқиқотӣ баҳри амалӣ гардонидани мақсаду мароми асосӣ ба омӯзишу тадқиқи масъалаи асосӣ шуруъ менамояд, ки дар асоси нақшаи кори тасдиқшуда сурат мегирад.
2. Кори назоратӣ (контролӣ) аз сарсухан оид ба мубрамияти мавзӯъ, қисмати асосии кор (иншои саволҳо мувофиқи нақша), хулосаи мухтасар оид ба қисмати асосии кор, номгӯйи адабиёти истифодашуда ва замимаҳо иборат мебошад.
3. Нақшаи кор бояд масъалаҳои баррасишаванда ва хулосаю китобномаро тибқи намуна фаро гирифта, дар он теъдоди саҳифаҳо нишон дода шаванд.